Dmitri Linter (35) ütles ERR-i uudisteportaalile, et ta esitas avalduse rahandusministeeriumile neljapäeva pärastlõunal. "Viisin taotluse isiklikult rahandusministeeriumisse. Mind peeti alusetult vahi all 204 päeva, mistõttu peab riik hüvitiseks maksma 171 360 krooni," ütles Linter.    Juba varem on rahandusministeeriumile avalduse alusetult vabaduse võtmisega tekitatud kahju hüvitamiseks esitanud Maksim Reva (34), kes viibis samuti 204 päeva vahi all ning  peaks saama samuti 171 360 krooni.    Eelmiste kaaslane Mark Sirõk (20), kes viibis vahi all kokku 46 päeva, pole rahandusministeeriumile veel avaldust esitanud. Linter ütles, et kuna Sirõk viibib Venemaal, siis ei ole ta avaldust esitanud, kuid naasmisel Eestisse teeb ta seda kindlasti.    Rahandusministeeriumi pressiesindaja Piret Seeman ütles ERR-i uudisteportaalile, et õigeksmõistetutele alusetu vahistamise eest makstavast hüvitisest arvestatakse maha tulumaks 21 protsenti. Nii  peaksid Linter ja Reva saama hüvitisena kumbki reaalselt kätte 135 374 krooni.